**Проект!**

**ПРОЕКТ НА ЗАКОН ЗА ПРЕВЕНЦИЯ ОТ НЕБЛАГОПРИЯТНИ КЛИМАТИЧНИ СЪБИТИЯ В ЗЕМЕДЕЛИЕТО**

**Глава първа**

**Общи положения**

Чл. 1. Този закон урежда обществените отношения, свързани с осигуряването на превенция от неблагоприятни климатични събития в земеделието.

Чл. 2. Неблагоприятни климатични събития в земеделието по смисъла на този закон са значително нарушаване на нормалното функциониране на земеделските стопанства, предизвикано от градушка и суша, водещо до негативни последици за селското стопанство.

**Глава втора**

**Държавно предприятие за управление на риска от неблагоприятни климатични събития в земеделието**

**Раздел I**

**Устройство и функции**

Чл. 3. (1) За управление на риска от неблагоприятни климатични събития в земеделието се създава държавно предприятие, наричано по-нататък „Предприятието“.

(2) Предприятието по ал. 1 е юридическо лице със статут на държавно предприятие по чл. 62, ал. 3 от Търговския закон.

(3) Предприятието не е търговско дружество и не формира и не разпределя печалба.

(4) За Предприятието не може да се открива производство по несъстоятелност.

(5) За осъществяване на дейността на Предприятието държавата предоставя за ползване и управление имущество - държавна собственост.

(6) Имуществото на Предприятието се състои от имущество, предоставено му от Министерския съвет, министъра на земеделието, храните и горите, от международни институции, местни и чуждестранни физически, юридически лица и други организации, както и от имущество, придобито от Предприятието в резултат от дейността му.

(7) Имуществото, придобито от Предприятието в резултат от дейността му е частна държавна собственост.

(8) Предприятието не може да участва в търговски дружества, както и да създава такива.

(9) Предприятието може да кандидатства по оперативни програми, както и по международни, национални и регионални търгове и програми и може бъде равнопоставен участник в процедури по Закона за обществените поръчки.

(10) Предприятието не подлежи на приватизация.

(11) Дейността на Предприятието, както и неговото имущество не може да бъде обект на концесия по смисъла на Закона за концесиите.

(12) Предприятието може да има териториални поделения.

(13) Организацията и дейността на Предприятието се урежда с Правилник, утвърден от министъра на земеделието, храните и горите.

Чл. 4. (1) Основният предмет на дейност на Предприятието е:

1. организиране и провеждане на активни въздействия върху градовите процеси;

2. изкуствено увеличаване и преразпределяне на валежите;

3. радиолокационно площно измерване на валежите;

4. осигуряване на радарна метеорологична информация на заинтересуваните ведомства и други субекти;

5. друга дейност, възложена със закон или акт на Министерския съвет.

(2) Държавното предприятие по ал. 1 може да осъществява и други дейности, свързани с или подпомагащи основния предмет на дейност.

(3) За осъществяване на дейностите по ал. 1, т. 1 и 2 Предприятието използва ракетен, самолетен и други способи.

Чл. 5. (1) Дейността на Предприятието се финансира от:

1. средства от държавния бюджет;

2. задължителни вноски от земеделските стопани;

3. задължителни вноски от застрахователните компании;

4. постъпления от лихви;

5. дарения от местни и чуждестранни физически и юридически лица;

6. приходи от услуги и дейности.

(2) Средствата и операциите на Предприятието се включват в консолидираната фискална програма като средства и операции на други икономически обособени лица по чл. 13, ал. 4 от Закона за публичните финанси и не са част от държавния бюджет.

(3) Предприятието може да сключва договори за кредит с търговски банки и други финансови институции, след одобрение от министъра на земеделието, храните и горите.

**Раздел II**

**Управление на Предприятието**

Чл. 6. Органи на управление на Предприятието са:

1. министърът на земеделието, храните и горите;

2. управителният съвет;

3. директорът.

Чл. 7. Министърът на земеделието, храните и горите:

1. упражнява правата на собственост на държавата в Предприятието;

2. назначава и освобождава членовете на управителния съвет;

3. утвърждава правилник за организацията и дейността на Предприятието;

4. утвърждава годишния финансов план на Предприятието;

5. одобрява решения за изразходване на средствата по фонд „Резервен“;

6. одобрява годишния финансов отчет и годишния доклад за дейността на Предприятието;

7. одобрява решения за учредяване на вещни права и ипотеки и съгласува искания за отдаване под наем на имоти, предоставени за управление на Предприятието;

8. одобрява решения за закупуване, разпореждане, бракуване или ликвидация на дълготрайни материални активи с балансова стойност над 30 000 лв.;

9. одобрява решения за сключване на договори за кредит с търговски банки и други финансови институции;

10. одобрява решения за създаване и за закриване на териториални поделения на Предприятието и за определяне на техния район на дейност и седалище.

Чл. 8. (1) Управителният съвет на Предприятието се състои от 5 членове.

(2) Членове на управителния съвет са:

1. двама представители на Министерство на земеделието, храните и горите;

2. представител на земеделските стопани, предложен от организациите, представляващи земеделските производители;

3. представител на Асоциацията на българските застрахователи;

4. директорът на Предприятието.

(3) Министърът на земеделието, храните и горите сключва договор за управление за срок 3 години с всеки член на управителния съвет.

(4) Не може да бъде член на управителния съвет лице, което е осъждано за престъпление от общ характер, което е съпруг или роднина по права, по съребрена линия или по сватовство до трета степен включително с друг член на управителния съвет или контролния съвет.

(5) Членовете на управителния съвет избират помежду си председател, като това не може да бъде директорът на Предприятието.

(6) Управителният съвет заседава най-малко веднъж на два месеца. Заседанията на управителния съвет се организират и ръководят от председателя на съвета.

(7) Заседанието на управителния съвет е редовно, ако на него присъстват повече от половината от всички членове.

(8) Решенията на управителния съвет се приемат с явно гласуване и с мнозинство от най-малко трима от присъстващите членове. Управителният съвет може да взема решения и неприсъствено, ако всички членове са заявили писмено съгласието си за решението.

(9) За заседанията на управителния съвет се водят протоколи, които се подписват от всички присъстващи членове.

Чл. 9. Управителният съвет:

1. приема проект на правилник за организацията и дейността на Предприятието и го предлага на министъра на земеделието, храните и горите за утвърждаване;

2. приема годишния финансов план на Предприятието и го предлага на министъра на земеделието, храните и горите за утвърждаване;

3. взема решения за създаване и за закриване на териториални поделения на Предприятието и за определяне на техния район на дейност и седалище и ги предлага на министъра на земеделието, храните и горите за одобряване;

4. определя регистриран одитор за одит и заверка на годишния финансов отчет и го утвърждава;

5. взема решения за изразходване на средствата по фонд „Резервен“ и ги предлага на министъра на земеделието, храните и горите за одобряване;

6. взема решения за закупуване, разпореждане, бракуване или ликвидация на дълготрайни материални активи с балансова стойност до 30 000 лв. и предлага на министъра на земеделието, храните и горите да вземе решение за такива с балансова стойност над 30 000 лв.;

7. приема годишен доклад за дейността на Предприятието и годишен финансов отчет и ги предлага на министъра на земеделието, храните и горите за одобряване;

8. взема решение за поемане на задължение по кредити за финансиране на дейността на Предприятието и го предлага на министъра на земеделието, храните и горите за одобряване;

9. взема решение за учредяване на вещни права и ипотеки, както и искания за отдаване под наем на имоти, предоставени за управление на Предприятието и го предлага на министъра на земеделието, храните и горите за одобряване;

10. изпълнява и други функции, свързани с управлението на Предприятието, в съответствие с действащите нормативни актове.

Чл. 10. (1) Директорът на Предприятието се назначава от министъра на земеделието, храните и горите.

(2) Директорът на Предприятието:

1. представлява Предприятието пред държавните органи, съдилищата и пред трети лица в страната и в чужбина;

2. организира, ръководи и контролира цялостната дейност на Предприятието;

3. сключва договори за дейностите, извършвани от Предприятието;

4. сключва и прекратява трудовите правоотношения с работниците и служителите в Предприятието;

5. изпраща уведомления на земеделските стопани и застрахователните компании за размера на дължимата задължителна вноска;

6. издава актове за установяване на публично държавно вземане;

7. отчита своята дейност пред управителния съвет;

8. утвърждава 3-годишен стратегически план и годишен план за дейността на одитното звено в Предприятието.

Чл. 11. (1) Предприятието формира фонд „Резервен“.

(2) Фондът се формира от неизразходваните средства през текущата финансова година.

(3) Средствата от фонд „Резервен“ могат да се използват за финансиране на дейностите по чл. 4.

**Глава трета**

**Приходи на Предприятието**

**Раздел I**

**Средства от Държавния бюджет**

Чл. 12. (1) Предприятието изпълнява и отчита бюджет като част от консолидираната фискална програма по чл. 13, ал. 4 от Закона за публичните финанси.

(2) Управителният съвет приема проект на годишен финансов план на Предприятието, в който се определя и размерът на средствата, които следва да постъпят от Държавния бюджет. Годишният финансов план се предлага за утвърждаване на министъра на земеделието, храните и горите.

(3) Бюджетните взаимоотношения на предприятието с държавния бюджет се утвърждават със Закона за държавния бюджет за съответната година и се включват в бюджета на Министерството на земеделието, храните и горите със статут на второстепенен разпоредител с бюджет.

(4) Министерството на земеделието, храните и горите предоставя на Предприятието утвърдените средства за осъществяване на текущата дейност за съответната година чрез трансфер.

**Раздел II**

**Задължителни вноски**

Чл. 13. Земеделските стопани заплащат ежегодно задължителни вноски за превенция от неблагоприятни климатични събития в земеделието.

Чл. 14. (1) Задължителните вноски за превенция от неблагоприятни климатични събития в земеделието по чл. 13 се заплащат за допустимите за подпомагане площи, заявени по Схемата за единно плащане на площ:

1. обработваеми земи;
2. трайни насаждения.

(2) Не се заплащат задължителни вноски за превенция от неблагоприятни климатични събития в земеделието за допустими за подпомагане, заявени по Схемата за единно плащане на площ, пасища, мери, ливади или друг вид постоянно затревени площи.

Чл. 15. Задължителната вноска по чл. 13 е в размер на 0,50 лв. на дка, като размерът й за съответната стопанска година се определя на база допустимите за подпомагане, заявени по Схемата за единно плащане на площ площи и типа на земеделската земя.

Чл. 16. Задължителните вноски на земеделските стопани се заплащат в срок до 30 октомври по сметка на Предприятието.

Чл. 17. Държавен фонд „Земеделие“, ежегодно в срок до 30 юни предоставя на Предприятието данни за допустимите за подпомагане обработваеми земи и трайни насаждения, заявени по Схемата за единно плащане на площ по образец с минимално съдържание съгласно Приложение № 1 за предходната година.

Чл. 18. (1) Предприятието определя размера на задължителната вноска за превенция от неблагоприятни климатични събития в земеделието за всеки земеделски стопанин, съгласно данните по чл. 17.

(2) В срок до 30 август директорът на Предприятието изпраща уведомления на земеделските стопани за размера на задължителната вноска. Уведомлението се изготвя по образец съгласно Приложение № 2.

Чл. 19. Държавен фонд „Земеделие“ може по молба на заинтересовано лице, подадена в 14-дневен срок от получаване на уведомлението по чл. 18, ал. 2, или по своя инициатива да поправи очевидна фактическа грешка в предоставените на Предприятието данни по чл. 17.

Чл. 20. Размерът на задължителните вноски по чл. 13 се изчислява с точност до цял лев. Когато числото след десетичния знак е по-малко или равно на 50, размерът на задължителната вноска се закръглява към всеки пълен лев, а когато е по-голямо от 50 се закръглява с един лев нагоре.

Чл. 21. Застрахователните компании заплащат ежегодно задължителни вноски за превенция от неблагоприятни климатични събития в земеделието.

Чл. 22. Задължителните вноски за превенция от неблагоприятни климатични събития в земеделието по чл. 21 се заплащат за сключени застраховки по класове:

1. Сухопътни превозни средства (без релсови превозни средства);
2. Пожар и природни бедствия;
3. Щети по имущество.

Чл. 23. Задължителната вноска по чл. 21 е в размер на 0,8 на сто от премийния приход от сключени застраховки по класовете, посочени в чл. 22 за предходната календарна година.

Чл. 24. Комисията за финансов надзор, ежегодно в срок до 30 април предоставя на Предприятието данни за премийния приход от сключените застраховки по класовете, посочени в чл. 22 и за задължените лица по чл. 21 по образец с минимално съдържание съгласно Приложение № 3.

Чл. 25. Задължителните вноски на застрахователните компании се заплащат в срок до 31 юли по сметка на Предприятието.

Чл. 26. (1) Предприятието определя размера на задължителната вноска за превенция от неблагоприятни климатични събития в земеделието за всяка застрахователна компания.

(2) В срок до 15 май директорът на Предприятието изпраща уведомления на застрахователните компании за размера на задължителната вноска. Уведомлението се изготвя по образец съгласно Приложение № 2.

Чл. 27. Комисията за финансов надзор може по молба на заинтересовано лице, подадена в 14-дневен срок от получаване на уведомлението по чл. 26, ал. 2, или по своя инициатива да поправи очевидна фактическа грешка в предоставените на Предприятието данни по чл. 24.

Чл. 28. Уведомленията по чл. 18, ал. 2 и чл. 26, ал. 2 имат статут на акт за установяване на вземането.

Чл. 29. Уведомленията по чл. 18, ал. 2 и чл. 26, ал. 2 се съобщават и могат да се обжалват по реда на Административнопроцесуалния кодекс. Обжалването на уведомленията не спира тяхното изпълнение.

Чл. 30. (1) Задължителните вноски за превенция от неблагоприятни климатични събития в земеделието са публични държавни вземания по смисъла на чл. 162, ал. 2, т. 2 от Данъчно-осигурителния процесуален кодекс.

(2) Събирането на невнесените публични държавни вземания се извършва по реда на Данъчно-осигурителния процесуален кодекс. Събраните суми от Националната агенция за приходите постъпват по сметка на Предприятието, посочена в отправеното искане за събирането им.

**Глава четвърта**

**Разходи**

Чл. 31. (1) Предприятието разходва средства за финансово обезпечаване на следните дейности:

1. издръжка на Предприятието;
2. осъществяване предмета на дейност и функциите на Предприятието;
3. инвестиционни разходи, свързани с предмета на дейност и функциите на Предприятието.

(2) Предприятието извършва инвестиционни разходи за изграждане на нови и подобряване на съществуващи радарни станции, за изграждане, уплътняване и модернизиране на ракетни площадки, организиране и провеждане на активни въздействия върху градовите процеси, изкуствено увеличаване, преразпределяне и радиолокационно площно измерване на валежите, осигуряване на радарна метеорологична информация на заинтересуваните ведомства и други субекти, както и за други дейности, възложени със закон или акт на Министерския съвет.

(3) Извънредни и други разходи, свързани с основния предмет на дейност на Предприятието.

**Преходни и заключителни разпоредби**

§ 1. Изпълнителната агенция „Борба с градушките“ се влива в Държавно предприятие за управление на риска от неблагоприятни климатични събития в земеделието.

§ 2. Правомощията на изпълнителния директор на Изпълнителна агенция „Борба с градушките“ се прекратяват от датата на влизането в сила на закона.

§ 3. Трудовите правоотношения на работниците и служителите в Изпълнителна агенция „Борба с градушките“, се уреждат по реда на чл. 123 от Кодекса на труда. Неизползваните отпуски на лицата се запазват и не се компенсират с парични обезщетения.

§ 4. Съществуващите служебни правоотношения на служителите в Изпълнителна агенция „Борба с градушките“ не се прекратяват, а се преобразуват в трудови правоотношения по Кодекса на труда при изразено писмено съгласие в едномесечен срок от влизане в сила на този закон. Придобитите от служителите рангове и неизползваните отпуски се запазват.

§ 5. Лицата по § 3 и 4 преминават на работа в Държавно предприятие за управление на риска от неблагоприятни климатични събития в земеделието без срок за изпитване, освен служителите, които са със срок за изпитване.

§ 6. Служебните и трудовите правоотношения със служителите от Изпълнителна агенция „Борба с градушките“ извън горепосочените случаи се уреждат при условията и по реда на чл. 106, ал. 1, т. 1 от Закона за държавния служител, съответно чл. 328, ал. 1, т. 1 от Кодекса на труда.

§ 7. (1) Набраните за съответната година по реда на чл. 14, ал. 1, т. 3 от Закона за подпомагане на земеделските производители приходи на Държавен фонд „Земеделие“ към датата на влизане в сила на закона преминават в приход на Предприятието.

(2) Приходите на Държавен фонд „Земеделие“, които ще бъдат набрани по реда на чл. 14, ал. 1, т. 3 от Закона за подпомагане на земеделските производители до края на годината, в която този закон влиза в сила преминават в приход на Предприятието.

§ 8. В Закона за данък върху застрахователните премии (обн., ДВ, бр. 86 от 2010 г., изм. и доп. ДВ, бр. 105 от 2014 г., бр. 102 от 2015 г. и бр. 43 от 2016 г.) чл. 8, ал. 4, т. 3 се отменя.

§ 9. В Закона за подпомагане на земеделските производители (обн., ДВ, бр. 58 от 1998 г.; изм. и доп., бр. 79 и 153 от 1998 г., бр. 12, 26, 86 и 113 от 1999 г., бр. 24 от 2000 г., бр. 34 и 41 от 2001 г., бр. 46 и 96 от 2002 г., бр. 18 от 2004 г., бр. 14 и 105 от 2005 г., бр. 18, 30, 34, 59, 96 и 108 от 2006 г., бр. 13 и 59 от 2007 г., бр. 16, 36, 43 и 100 от 2008 г., бр. 12, 32, 82 и 85 от 2009 г., бр. 59 от 2010 г., бр. 8 от 2011 г., бр. 38 от 2012 г., бр. 15, 66, 101 и 109 от 2013 г., бр. 40 и 98 от   
2014 г., бр. 12, 61 и 95 от 2015 г., бр. 45, 58 и 61 от 2016 г., бр. 13 и 58 от 2017 г. и   
бр. 2 и 18 от 2018 г.) чл. 14, ал. 1, т. 3 се отменя.

§ 10. В двумесечен срок от влизане в сила на този закон Държавен фонд „Земеделие“ и Комисията за финансов надзор предоставят на Предприятието данните по чл. 17 и чл. 25, въз основа на която директорът на Предприятието изпраща уведомленията по чл. 18, ал. 2 и чл. 26, ал. 2.

§ 11. Законът влиза в сила от 1 септември 2018 г., с изключение на § 8, който влиза в сила от 1 януари 2019 година.